
Soodustuse määramine teede ja tänavate sulgemise maksule
(OÜ Nordlin Ehitus)


1. ASJAOLUD JA MENETLUSE KÄIK

13.12.2022. a esitas OÜ Nordlin Ehitus, registrikood 11966711, Narva Linnavalitsuse Linnamajandusametile taotluse, milles palub vabastust teede ja tänavate sulgemise maksust linnatänavate sulgemisel aktsiaselts Riigi Kinnisvara tellimusel Narva Eesti kooli ehitustööde tegemiseks (ehitusluba nr 2212271/01576) aadressil Hariduse tn 3, Narva. OÜ Nordlin Ehitus on arvamusel, et tal (sh alltöövõtjad) on õigus tänavate sulgemise maksu soodustusele 100% Narva Linnavolikogu 21.05.2015 määruse nr 18 „Narva linna teede ja tänavate sulgemise maks“ § 9 lg 1 alusel lähtudes Narva linna avalikust huvist.

Kraavi ja Vestervalli tänavate ristumiskohas kerkib uus kaasaegne koolihoone, milles tegutseb nii põhikool kui ka riigigümnaasiumis. Vana Eesti gümnaasiumi hoone lammutamisest alles jäänud vanemasse korpusesse integreeritakse kaasaegse arhitektuurlahendusega kool. Narva Eesti Kool koos Vanalinna riigikooli, muusikakooli ja uue planeeritava lasteaiaga moodustab ühtse õppekompleksi ühise ümbrusalaga miljööväärtuslikus Narva vanalinna piirkonnas.

2. ÕIGUSLIKUD ALUSED

Korraldus kehtestatakse kohaliku omavalitsuse korralduse seaduse § 30 lõike 1 punkti 2 alusel, mille kohaselt linnavalitsus lahendab ja korraldab kohaliku elu küsimusi, mis volikogu määruste või otsustega või valla- ja linna põhimäärusega on pandud täitmiseks valitsusele.

Narva Linnavolikogu 21.05.2015 määruse nr 18 „Narva linna teede ja tänavate sulgemise maks“ § 9 lg 1 kohaselt Narva Linnavalitsus (edaspidi ka linnavalitsus) võib erandjuhul oma korraldusega anda territooriumi sulgemismaksu soodustust, lähtudes avalikust huvist ja kui üritus on linnaelu aspektis oluline.

3. OTSUS

Vabastada OÜ Nordlin Ehitus, registrikood 11966711, (sh alltöövõtjad) teede ja tänavate sulgemise maksust linnatänavate sulgemisel AS Riigi Kinnisvara tellimusel Narva Eesti kooli ehitustööde tegemiseks Narvas aadressil Hariduse tn 3 alates tööde algusest.

4. RAKENDUSSÄTTED

4.1 Narva Linnakantseleil teha korraldus teatavaks Narva Linnavalitsuse Linnamajandusametile.



4.2 Korraldus jõustub teatavakstegemisest.
4.3 Korralduse peale võib esitada kaebuse Tartu Halduskohtu Jõhvi kohtumajale halduskohtumenetluse seadustikus sätestatud korras 30 päeva jooksul arvates korralduse teatavakstegemisest.

